Njarðvíkurkonur komust í dag á topp 1. deildar kvenna með öflugum 66 - 56 sigri á Tindastól í uppgjöri toppliða deildarinnar . Lára Ösp Ásgeirsdóttir leiddi Njarðvíkurliðið í dag með 22 stig , 6 fráköst og 6 stoðsendingar . Helena Rafnsdóttir gerði 3 stig en var óþreytandi á varnarendanum með 7 fráköst , 4 stolna bolta og 4 varin skot og heilt yfir glimrandi leik . Þá hlóð Vilborg Jónsdóttir í myndarlega tvennu með 19 stig og 10 stoðsendingar og vantaði aðeins 2 fráköst upp á þrennuna ! Ljónynjurnar voru hvergi feimnar í fyrsta leikhluta við að senda þriggja stiga flaugarnar á loft en fæstar þeirra rötuðu rétta leið , 2 - 12 í þristum en mun betur gekk að finna Láru Ösp í námunda við körfuna sem Tindastóll átti bágt með að stoppa og Njarðvík leiddi 18 - 13 að loknum fyrstu tíu mínútunum og Lára komin með 9 stig . Gestirnir úr Skagafirði opnuðu annan leikhluta með 10 - 0 dembu og komust í 18 - 23 , áhlaupið reyndist 13 - 0 og staðan 18 - 26 þegar Njarðvík tók leikhlé með 5 mínútur eftir af fyrri hálfleik og þá ekki búnar að skora stig fyrstu fimm mínútur annars leikhluta . Njarðvík tókst að klóra sig nærri undir lok fyrri hálfleiks en staðan í hálfleik var 29 - 31 þar sem Erna Freydís var með 10 stig og Lára Ösp einnig með 10 . Njarðvíkurliðið skaut 21 þriggja stiga skoti í fyrri hálfleik , aðeins þrír fóru niður og nýtingin því aðeins 14% . Jóhanna Lilja Pálsdóttir fékk sína fjórðu villu snemma í þriðja leikhluta en Njarðvík komst í 35 - 33 eftir tæplega fimm mínútna leik . Tindastóll jafnaði leikinn 40 - 40 með þrist og þannig stóðu leikar eftir þriðja leikhluta . Í fjórða leikhluta var Njarðvík við stýrið en Tindastóll aldrei langt undan , Jóhanna með fjórar villurnar var mætt þrautgóð á raunastund með sjaldgæfan Njarðvíkurþrist og gerði út um leikinn 54 - 56 þegar tæp mínúta lifði leiks . Tindastóll komst ekki nær og lokatölur 66 - 56 í toppslagnum og bæði lið því nú með 12 stig á toppi 1. deildar .